
URDHËR 
Nr. 19, datë 15.1.2024

PËR DISA SHTESA DHE NDRYSHIME NË URDHRIN NR. 267, “MBI MIRATIMIN E RREGULLORES PËR MËNYRËN, KRITERET DHE PROCEDURAT E KATEGORIZIMIT TË STRUKTURAVE AKOMODUESE”, I NDRYSHUAR

Në mbështetje të pikës 4, të nenit 102 të Kushtetutës së Republikës së Shqipërisë, të pikës 3, të nenit 4, të vendimit të Këshillit të Ministrave nr. 730, datë 20.10.2016, “Për miratimin e rregullores për kushtet, kriteret, tarifat, afatet dhe procedurën për klasifikimin e strukturave akomoduese”, të ndryshuar, 

URDHËROJ:

Në tekstin e rregullores së miratuar me urdhrin nr. 267, “Mbi miratimin e rregullores për mënyrën, kriteret dhe procedurat e kategorizimit të strukturave akomoduese”, të ndryshuar, bëhen shtesa dhe ndryshime si më poshtë vijon: 
1. Shkronja “c” e pikës 1, të nenit 4, ndryshon si vijon:
“c) Faza e tretë përfshin verifikimin në terren, rast pas rasti, të të dhënave të vetëdeklarimit nga inspektorati përgjegjës i turizmit, nëse Komisioni i Standardizimit e kërkon këtë proces.”.
2. Neni 6 ndryshon si më poshtë: 
“Neni 6
Dokumentet e aplikimit për pajisje me certifikatë kategorizimi

1. Dokumentacioni që duhet të paraqesë subjekti:
a) Certifikata e përdorimit të ndërtimit lëshuar nga organi kompetent ose një nga dokumentet më poshtë:
i. certifikata e pronësisë;
ii. kartela e pasurisë;
iii. kontrata e qirasë ose e përdorimit me pronarin e ndërtesës;
b) Planimetria e strukturës akomoduese; 
c) Foto të ambienteve brenda dhe të jashtme të strukturës. 
2. Ministria e Turizmit dhe Mjedisit siguron nëpërmjet portalit e-Albania dokumentacionin si vijon:
a) Vërtetim për regjistrim në Qendrën Kombëtare të Biznesit si person fizik/juridik me objekt veprimtarie si strukturë akomoduese;
b) Vërtetim i gjendjes gjyqësore të Subjektit aplikues/aksionarit kryesor; pronarit/administratorit;
c) Vërtetimi që struktura plotëson kushtet për masat e mbrojtjes nga zjarri lëshuar nga Drejtoria e Përgjithshme e Mbrojtjes nga Zjarri; 
d) Vërtetim që struktura plotëson kushtet higjieno-sanitare, lëshuar nga Instituti i Shëndetit Publik.”.
3. Neni 7 ndryshon si më poshtë:

“Neni 7
Procedura e shqyrtimit të dokumentacionit për kategorizimin e strukturave akomoduese

1. Komisioni i Standardizimit brenda 10 ditëve nga data e depozitimit të aplikimit për pajisje me certifikatë kategorizimi në portalin e-Albania, shqyrton dhe vlerëson aplikimin në përmbushjen e kritereve për kategorizimin e strukturave akomoduese. 
2. Komisioni i Standardizimit, në rast të konstatimit të mangësive, njofton brenda 2 ditëve nga data e shqyrtimit të aplikimit, aplikuesin për plotësimin e dokumentacionit. 
3. Aplikuesi duhet të plotësojë dokumentacionin brenda 10 ditëve nga data e njoftimit për mangësitë e konstatuara. 
4. Në rast se Komisioni i Standardizimit gjatë shqyrtimit të aplikimit konstaton parregullsi apo lindin dyshime të arsyeshme për të dhënat e deklaruara, i kërkon inspektoratit përgjegjës të turizmit verifikimin në terren të të dhënave. Komisioni i Standardizimit nëpërmjet sekretarisë teknike, njofton aplikuesin dhe koordinon vizitën në terren. 
5. Inspektorati përgjegjës i turizmit i paraqet Komisionit të Standardizimit raportin e gjetjeve të konstatuara në terren, brenda 5 ditëve nga dita e vizitës në terren. 
6. Afati i parashikuar në pikën 1 mund të shtyhet, në mënyrë të arsyetuar, por jo më shumë se 30 ditë, duke i dërguar aplikuesit njoftimin në sistemin e-Albania, jo më vonë se përfundimi i afatit i parashikuar në pikë 1 të këtij neni.
7. Në përfundim të procesit të shqyrtimit dhe të vlerësimit, Komisioni i Standardizimit merr vendim për lëshimin ose jo të certifikatës së kategorizimit të strukturës akomoduese dhe e përcjell për miratim pranë ministrit.”.
4. Neni 8 ndryshon si më poshtë:
“Neni 8
Certifikata e kategorizimit të strukturës akomoduese

1. Certifikata e kategorizimit të strukturës akomoduese përmban: 
a) Emërtesën e strukturës akomoduese;
b) Adresën e strukturës akomoduese;
c) Kategorinë;
d) Datën e lëshimit të certifikatës së kategorizimit; 
e) Nënshkrimin e ministrit ose të personit të autorizuar prej tij.
2. Certifikata e kategorizimit gjenerohet online në sistemin e-Albania. 
3. Certifikata e kategorizimit, sipas formatit dhe modelit, shtojca 1, bashkëlidhur kësaj rregulloreje është tregues i llojit të strukturës akomoduese dhe afishohet në recepsion/zonën e pritjes së strukturës akomoduese. 
4. Lloji i kategorisë së strukturës akomoduese, sipas certifikatës së kategorizimit, vendoset në hyrjen kryesore/fasadën e strukturës akomoduese. 
5. Certifikata e kategorizimit të strukturës akomoduese regjistrohet në Regjistrin Qendror të Turizmit, i administruar nga Ministria e Turizmit dhe Mjedisit.”.
5. Neni 9 ndryshon si më poshtë: 

“Neni 9
Ndryshimi i kategorisë së strukturës akomoduese

1. Aplikuesi mund të aplikojë për ndryshimin e kategorisë së një strukture akomoduese në çdo kohë që e çmon se ndërhyrjet dhe ndryshimet në objekt ndikojnë në ndryshimin e kategorisë së strukturës akomoduese. 
2. Aplikimi për ndryshimin e kategorisë së strukturës akomoduese kryhet online nëpërmjet vetëdeklarimit të aplikuesit, së bashku me foto që vërtetojnë ndërhyrjet apo ndryshimet në objekt. 
3. Komisioni i Standardizimit rishqyrton statusin e kategorizimit brenda 10 ditëve nga data e aplikimit për ndryshim të kategorisë së strukturës akomoduese.”.
6. Shtojca 1 e rregullores “Certifikata e kategorizimit të strukturës akomoduese” zëvendësohet me shtojcën, sipas formatit bashkëlidhur këtij urdhri.
Ky urdhër hyn në fuqi menjëherë dhe botohet në Fletoren Zyrtare.

MINISTËR I TURIZMIT DHE MJEDISIT
Mirela Kumbaro Furxhi

MINISTRIA E TURIZMIT DHE MJEDISIT

CERTIFIKATE KATEGORIZIMI
STRUKTURE AKOMODUESE

Kjo certifikaté I€shohet pér strukturén akomoduese:
“ Emértesa e strukturés”
Adresa:

Kategoria:

Leshuarme __/__/20

Nr.Regj ___/20,

MINISTRI/PERSONI | AUTORIZUAR PREJ TIJ





